<classify> Nape alitoa agizo hilo juzi wakati wa kipindi maalumu cha Siku 100 za Serikali ya Awamu ya Tano kilichorushwa na TBC1 juzi.Alisema endapo tabia ya upangaji wa matokeo katika michezo itafumbiwa macho basi inaweza kuua michezo nchini. Kumekuwa na hisia kwamba baadhi ya timu zinashiriki katika upangaji matokeo katika mechi za Ligi Daraja la Kwanza. Kanuni zipo, taratibu zipo zisimamiwe bila kuoneana haya, bila kuonea na bila kuoneana aibu, hatua zichukuliwe ili kulinusuru soka.Nape aliongeza: Ukiruhusu upangaji matokeo katika michezo, utaua michezo yetu, kwani itakuwa si suala la juhudi katika michezo bali ni uwezo wa kupanga matokeo. Ni muhimu TFF wakachukua hatua stahiki ziwe hatua kali za kuhakikisha tunakomesha.Timu tatu za kijeshi kati ya nne zimehusika katika tuhuma za upangaji wa matokeo ili kumpata mshindi atakayepanda Ligi Kuu msimu ujao kutoka kundi C la ligi daraja la kwanza.Tuhuma hizo zimekwenda katika mchezo uliofanyika kwenye Uwanja wa Lake Tanganyika, Kigoma ambao Geita Gold Sports ikishinda mabao 8-0 dhidi ya JKT Kanembwa huku mchezo uliofanyika Uwanja wa Ally Hassan Mwinyi, Tabora wenyeji Polisi Tabora waliichapa 7-0 JKT Oljoro ya Arusha.Tuhuma za upangaji wa matokeo zinadai Rais wa TFF Jamal Malinzi alihusika kama mtu aliyekuwa akitoa maelekezo ya nini kinapaswa kufanyika katika uwanja wa Lake Tanganyika.TFF imesema haitatangaza mshindi wa kundi hilo mpaka uchunguzi ufanyike juu ya tuhuma hizo na tayari kamati ya saa 72 imeshafanya uchunguzi wa suala hilo na imepeleka ilichokibaini kwenye kamati ya nidhamu ya TFF.Katika hatua nyingine Nape alisema wako katika hatua za mwisho za kuiondoa Tanzania kuwa kichwa cha mwendawazimu katika michezo. Alisema hatua ya kwanza ni kuondoa viongozi wakuu wa kurugenzi ya michezo na kuisuka upya kwa kupata watu wenye mawazo ya leo na kuiondoa Tanzania kuwa kichwa cha mwendawazimu.Nilipofika wizarani nilikuta malalamiko, tumeanza kuchukua hatua. Tumemsimamisha Mkurugenzi wa michezo na mkurugenzi msaidizi, kutokana na utendaji usioridhisha wa viongozi hao. Aliongeza; Utakuta mkurugenzi amekaa tangu mwaka 1980, huku tukiitwa kichwa cha mwendawazimu toka wakati huo na ukiangalia mezani hakuna juhudi za kututoa huko. Tunataka kusuka upya kurugenzi ya michezo, ipate watu wapya wenye mtazamo wa leo, wa kutuondoa huku, alisema.Alisema hatua nyingine aliyoifanya ni kumuondoa Katibu Mtendaji wa Baraza la Michezo la Taifa BMT kwa kushindwa kusimamia na kuviongoza vyama vya michezo.Mfano Tava Chama cha Mpira wa Wavu wamekuwa wakilalamika kwa miaka saba viongozi waliopo hawazingatii katiba, wanachaguana wanavyotaka. BMT inatakiwa kusimamia vyama katika uletwaji wa ratiba na programu zao, lakini vyama vingine havileti na vingine vinaleta wanavyotaka, alisema.  <topic>: MICHEZO 